La eveniment sunt invitaţi premierul Victor Ponta, ministrul Culturii, Daniel Barbu, ministrul Economiei, Varujan Vosganian, ministrul Muncii, Mariana Câmpeanu, ministrul Diasporei, Cristian David, preşedinţii Comisiilor de Cultură din Senat şi Camera Deputaţilor, Georgică Severin şi Sorinel-Gigel Ştirbu, senatorul Toni Greblă, membrul Academiei Române Răzvan Teodorescu. RomâniaFilm va fi reprezentată de directorul general al instituţiei, Marius Iuraşcu, şi de Elena Incrosnatu, informează RomâniaFilm.

De asemenea, sunt invitaţi preşedintele-director general al TVR, Claudiu Săftoiu, actorul Mircea Diaconu, directorul general adjunct al ziarului Ideea, Ion Sterian, primarul general al Capitalei, Sorin Oprescu, regizorul Geo Saizescu, directorul general al Centrului Naţional al Cinematografiei, Eugen Şerbănescu, personalităţi ale culturii şi vieţii publice româneşti.

Programul evenimentului va cuprinde evocări şi mărturii inedite despre viaţa şi opera marelui artist român, cu proiecţii şi selecţiuni din filme documentare şi o expoziţie fotografică a lui Ştefan Mihăilescu, cu reproduceri ale operei brâncuşiene, ce include şi fotografii din drumul parcurs de scriitorul Laurian Stănchescu de la Hobiţa până la Paris, mergând pe urmele lui Constantin Brâncuşi.

Totodată, scriitorul Laurian Stănchescu, iniţiatorul demersului repatrierii osemintelor lui Brâncuşi, va prezenta o scurtă istorie a destinului tragic trăit de sculptorul român şi preocuparea sa pentru împlinirea ultimei dorinţe a artistului, care mărturisea: "Mor cu sufletul neîmpăcat, că nu pot să-mi dau sufletul în ţara mea şi voi putrezi în pământ străin, departe de fiinţa cea mai dragă, mama mea".

Actriţa canadiană de origine română Claudia Motea va susţine un recital "Remember Brâncuşi", alături de Roxana Croitoru şi Radu Zătreanu.

De asemenea, vor cânta soprana Felicia Filip, alături de Radu Fornea şi formaţia etno-rock K1, Cornelia Tihon şi violonistul Cătălin Popa.

Constantin Brâncuşi (născut pe 19 februarie 1876, în localitatea Hobiţa, judeţul Gorj - decedat pe 16 martie 1957, Paris) a fost un sculptor român cu contribuţii majore la înnoirea limbajului şi viziunii plastice în sculptura contemporană. Figură centrală în mişcarea artistică modernă, Constantin Brâncuşi este considerat unul din cei mai mari sculptori ai secolului al XX-lea.